I NRK-programmet «Adresse Kiev» blir årets sanger i Eurovision Song Contest presentert, og et gjestepanel diskuterer både låtene, artistene og kostymene.

17. april var Per Sundnes en av gjestene i panelet, og luftet sine synspunkter om det irske bidraget:

– Det er lenge siden de nå har hevda seg, og jeg tror ikke de gjør det igjen. De prøver samme formelen år etter år, sa Sundnes i programmet.

Det ble ikke tatt godt imot av den irske ESC-delegasjonen. De klaget Per Sundnes og den norske fagjuryen inn for EBU, European Broadcasting Union.

Den norske fagjuryen under ESC 2017 Ekspandér faktaboks Hvert deltakerland har fem oppnevnte jurymedlemmer. Fagjuryenes stemmer teller 50 prosent, det samme som stemmene fra TV-seerne. Den norske fagjuryen skal gi sine første stemmer torsdag, under semifinale to, der Norge kjemper. De skal ikke stemme under semifinalen tirsdag.

Resultatet av innklagingen er ifølge den irske avisen Independent at Sundnes er ute av den norske fagjuryen etter å ha brutt juryreglene. VG var det første norske mediet som omtalte utestengelsen.

– Jeg er glad for at EBU reagerte kjapt i denne, og at alle jurymedlemmene er upartiske. Det er rettferdig at alle sangene i Eurovision blir dømt på bakgrunn av fremførelsen på kvelden det gjelder, sier den irske delegasjonslederen Michael Kealy til Independent.

Artistmanager Erlend Bakke går nå inn i fagjuryen for Per Sundnes.

«SAMME FORMELEN»: Per Sundnes var ikke særlig begeistret for Irland i år. Du trenger javascript for å se video. «SAMME FORMELEN»: Per Sundnes var ikke særlig begeistret for Irland i år.

– Viser at Eurovision fungerer

Per Sundnes sier til NRK at han ikke er overrasket over avgjørelsen om å vrake ham.

– For meg var det en mulighet hele veien, og jeg tok det med stoisk ro. Jeg mister ikke noe søvn av dette, sier Sundnes.

Han sier han var klar over risikoen da han takket ja til å delta i «Adresse Kiev».

– Jeg synes det viser at Eurovision fungerer. Det de gjør, er å lage en jury med en vara, slik at folk skal kunne komme med innsigelser. Hvis de vil tolke det sånn, så er det helt rett, og da funker det jo at varamann hopper inn.

– Mister ikke søvn av dette

NRK tok i forrige uke kontakt med MGPs prosjektleder Stig Karlsen, nettopp i forbindelse med Per Sundnes' opptreden i TV-programmet «Adresse Kiev».

Da svarte Karlsen at de ikke anså Sundnes' dobbeltrolle som problematisk. I ettertid ser han at de burde vurdert saken annerledes.

– Vi har tatt en ny vurdering, og vi burde gjort dette annerledes. Vi fikk også en henvendelse fra EBU i går kveld, og da besluttet vi å ta Per Sundnes ut av fagjuryen, sier Karlsen.

Grunnen er at de vil unngå usikkerhet rundt den norske stemmegivningen.

– Utgangspunktet til fagjuryen er at de ikke skal la seg påvirke, men gjøre individuelle og solide vurderinger basert på opptredenen den aktuelle kvelden. Jeg ser at det er uheldig at Sundnes har uttalt seg så tydelig i et så stort program som «Adresse Kiev».

– Burde dere skjønt det tidligere?

– Etter en ny evaluering ser vi at vi burde tenkt annerledes. Det er kjedelig å miste en så flink og bra mann i juryen, sier Stig Karlsen.

HAR SNUDD: Flere reagerte på at Per Sundnes skulle vurdere ESC-låtene samtidig som han skulle sitte i juryen. Prosjektleder Stig Karlsen sier de skulle gjort ting annerledes. Foto: Petter Sommer / NRK

Les også: